**УВЕДОМЛЕНИЕ ЗА ОТКРИВАНЕ НА ПРОИЗВОДСТВО ЗА ИЗДАВАНЕ НА РАЗРЕШЕНИЕ ЗА ОТСИЧАНЕ НА ДЪЛГОТРАЙНА РАСТИТЕЛНОСТ**

На основание чл. 66, ал. 1 и ал. 2 от Административно процесуалния кодекс, във връзка с чл. 63, ал. 2 от Закона за устройство на територията, откривам производство по издаване на разрешение за отсичане на 26 бр. дървета от дървесен вид „липа“

Форма на участие на заинтересованите лица в производството по чл. 66, ал. 1 и ал. 2, предложение последно от АПК: Заинтересованите лица и организации могат да участват в производството по издаване на акта, на основание чл. 69, ал. 1, т. 1 от АПК, чрез представяне на писмени предложения и възражения, които могат да депозират в Център за административно обслужване, в сградата на община Долни чифлик, пл. „Тича“ № 1 или на следния e-mail адрес: obst\_dchiflik@mail.bg в едномесечен срок, считан от датата на оповестяване на уведомлението.

Настоящото уведомление да се оповести на интернет страницата на община Долни чифлик на основание чл. 66, ал. 1 от АПК.

Заинтересованите лица и организации имат право на достъп до цялата информация, съдържаща се в преписката по издаване на общия административен акт, която могат да получат в стая № 206 (втория етаж) в сградата на община Долни чифлик.

**П Р О Е К Т НА З А П О В Е Д**

**№ РД – ......... от .........2025 г.**

 Като разгледах изготвения констативен протокол от дата 09.09.2025 г. и предвид стартиране на строително монтажни работи на обект: **Реконструкция на водопроводна и улична мрежа по ул. „Орлов камък” и ул. „Камчийска долина“ с. Горен чифлик, област Варна** , установих следното:

Комисията, назначена със Заповед № РД-2116 от 09.09.2025 г. от кмета на община Долни чифлик, за установяване състоянието на дълготрайната дървесна растителност, с оглед изпълнение на задължения по издаване на разрешение за отсичане и изкореняване на дълготрайна дървесна растителност е извършила оглед на място, разгледала е подробно събраната проектна документация, имаща отношение към реализиране на обект: **Реконструкция на водопроводна и улична мрежа по ул. „Орлов камък” и ул. „Камчийска долина“ с. Горен чифлик, област Варна** и е дала следното заключение за състоянието на растителността:

При огледа е констатирано наличието на 26 броя дървета от дървесен вид „липа“, разположени в тротоарна площ на ул. Орлов камък“ и ул. Камчийска долина“, по плана на с. Горен чифлик. Дървесината на дърветата е със силно намалени физико-механични свойства (якост, коравина, еластичност, твърдост). Същите са с проведени предишни многократни резитби за обезопасяване на тротоарите на улиците, за предотвратяване на инциденти в следствие предишни увреждания по клони и стволове. Дърветата се развиват в нарушена градска среда /ограничени растежни условия за вида, неподходящи за улично редово засаждане, през близки разстояния, с намалена дълговечност/. Същите са с надземна коренова система, довела до деформиране на тротоарната настилка, което затруднява движението по тротоарите. На база тези констатации комисията е преценила, че дърветата са в лошо санитарно състояние и декоративни качества.

Комисията констатира, че съгласно местоположението, както и предвидените строителни работи в непосредствена близост се създават предпоставки за нарушаване на кореновата система на дърветата, което увеличава риска за заболявания и съхненето им, поради което запазването им е невъзможно и е предложила да се предприемат мерки по премахването им. Резултатите от извършената проверка са описани в констативен протокол за санитарна експертиза от 09.09.2025 г.

Като взех предвид констатациите, обективирани в констативен протокол за санитарна експертиза от 09.09.2025 г. които възприемам изцяло и при отчитане местоположението на дърветата с доказана невъзможност за съхранение предвид изграждане на обект: **Реконструкция на водопроводна и улична мрежа по ул. „Орлов камък” и ул. „Камчийска долина“ с. Горен чифлик, област Варна** и с цел обезопасяване на района от инциденти, считам че е невъзможно запазването на дърветата. Въз основа на събраната документация, на основание чл. 44, ал. 2 от Закона за местното самоуправление и местната администрация, чл. 63, ал. 2 от Закона за устройство на територията във връзка с чл. 19, ал. 1, т.1, т.2 и т. 3 от Наредба № 1 за опазване на озеленените площи и декоративната растителност и констативен протокол за санитарна експертиза от 09.09.2025 г.

1. **Разрешавам** отсичането и изкореняването на 26 броя дървета от дървесен вид „липа“, разположени в тротоарна площ на ул. Орлов камък“ и ул. Камчийска долина“, по плана на с. Горен чифлик.
2. **Нареждам:**
	1. Дейностите по отсичането и премахването на дърветата да се извършват, като се спазят всички изискванията за обезопасяване на площадката и работниците. При необходимост да бъде изискано съдействие от служителите на ПУ- Долни чифлик при 04 РУ на МВР-Варна;
	2. Манипулациите по отсичането, премахването на растителността, да се извършат от специализирана и лицензирана фирма, като своевременно да се изнесе дървесният отпадък и да се почисти околното пространство.
	3. Премахването и транспортирането на дълготрайна декоративна растителност да се извърши след маркиране и издаване на превозен билет;
	4. Премахването (отсичането и изкореняването) на растителността да се извърши за сметка на община Долни чифлик.
3. Определям срок за изпълнение на дейностите: Незабавно, като добитият дървен материал да се предостави за разпореждане на общината.
4. **Нареждам** на гл. експерт ЧР да връчи копие от настоящата заповед на Десислава Желязкова – гл. експерт ПРЧК за сведение и изпълнение.
5. **Възлагам** контрола по изпълнение на заповедта на Любомир Вангелов – зам.-кмет.

На основание чл. 60, ал. 1 от Административно процесуалния кодекс, допускам предварително изпълнение на решението със следните мотиви: стартиране на ремонтни дейности на обект: Реконструкция на водопроводна и улична мрежа по ул. „Орлов камък” и ул. „Камчийска долина“ с. Горен чифлик, област Варна както и предстоящите дейности превръщат дълготрайните декоративни дървета в потенциална опасност за преминаващи пешеходци по прилежащия тротоар в близост, както и за присъстващите работни екипи на място.

 Настоящият административен акт да се оповести по реда на чл. 72, ал. 1 от АПК, на интернет-страницата на община Долни чифлик.

 На основание чл. 179 от АПК общите административни актове могат да се оспорят в едномесечен срок от съобщението за издаването им или в 14 – дневен срок от отделните съобщения до лицата, участвали в производството пред административния орган.

**КРАСИМИРА АНАСТАСОВА**

Кмет на община Долни чифлик

Съгласували:

К. Павлова - секретар на община Долни чифлик

Т. Неделчева – юрисконсулт

Изготвил: Д. Желязкова – ст. експерт ПРЧК